Polisiebeampte skiet vrou glo per ongelukArgieffoto: SAPD Grace Langa, woordvoerder van die onafhanklike polisiedirektoraat (Opod), het gesê die beampte beweer hy was by sy huis in Florida en wou selfmoord pleeg weens die druk van sy werk en huislike probleme. “Hy het sy dienspistool uitgehaal om homself te skiet. Sy vrou het glo probeer om hom te keer. Sy het probeer om die vuurwapen by hom af te neem toe ŉ skoot per ongeluk afgegaan en haar in die gesig getref het.” Opod is na die toneel geroep. Die polisiebeampte se vrou is in ŉ kritieke toestand na die hospitaal gehaas. Volgens Langa word die beampte by die Florida-polisiestasie aangehou op ŉ klag van poging tot moord. “’n Opod-ondersoekbeampte sal die slagoffer in die hospitaal besoek. Afhangende van haar toestand, sal die Opod ŉ verklaring by haar afneem vir verdere ondersoek,” het sy gesê.